**DENOMINACIÓ I DADES BÀSIQUES 2020**

**Breu descripció de la companyia**

Ferrocarrils de la Generalitat Valenciana (FGV) es va constituir el 1986 després de la culminació del procés de transferències a la Comunitat Valenciana dels serveis de transport que explotava en el seu territori l'empresa Ferrocarrils Espanyols de Via Estreta (FEVE), dependent de l'Administració central de l'Estat.

Actualment gestiona les línies ferroviàries i tramviàries de València i Alacant i les seues àrees metropolitanes, amb les marques comercials Metrovalencia i TRAM Metropolità d'Alacant (d'ara en avant TRAM) respectivament.

Metrovalencia presta servei mitjançant 138 estacions, parades i baixadors per a un total de 9 línies, i té 156,388 quilòmetres de xarxa a la província de València. La flota de combois ascendeix fins als 106 vehicles i el 2019 el nombre de viatgers va ascendir a 69,442 milions.

El TRAM transcorre per 111,70 km i presta servei a 71 estacions, parades i baixadors d'un total de 6 línies en la província d'Alacant. La flota de vehicles està formada per 40 unitats. El nombre de viatgers el 2019 va arribar als 12,091milions.

El sistema de gestió de qualitat implantat als FGV ha permès que la valoració atorgada pels clients millore cada any. El 2019, el servei de Metrovalencia va obtindre, segons les enquestes de satisfacció, una valoració de 7,82 punts sobre 10, mentre que en el cas del TRAM va aconseguir els 8,52 punts sobre 10.

|  |  |  |
| --- | --- | --- |
|  | **Metrovalencia** | **TRAM** |
| Flota | 106 | 40 |
| Nombre estacions/parades | 138 | 71 |
| Nombre de línies | 9 | 6 |
| Quilòmetres de xarxa | 156,39 | 111,70 |
| Viatgers (milions) | 69,44 | 12,09 |
| ISC Global 2018 | 7,82 | 8,52 |

**Missió de l'empresa**

La Missió dels FGV, definida en el Pla Estratègic 2016-2020 és la següent: “Prestar als ciutadans a la Comunitat Valenciana un servei públic de transport per ferrocarril sostenible, mitjançant una gestió eficient i amb la màxima qualitat, seguretat, transparència i rendibilitat social”.

**Descripció del servei**

FGV presta servei els 365 dies de l'any durant quasi vint hores al dia, també es reforça, a Metrovalencia, el servei de cap de setmana fins a les 2.30, hora de pas dels últims trens per les estacions d'Angel Guimerà i Benimaclet cap a les diferents destinacions.  A més també s’amplia el servei quan així ho requereix la demanda o fins i tot l'amplia per prestar servei ininterromput algunes vegades especials.

El servei prestat pels FGV es caracteritza per ser un dels més eficients i sostenibles que existeixen, valors inherents al servei de transport ferroviari i tramviari. A més, pel seu caràcter de servei públic, facilita la mobilitat de col·lectius importants que, bé per la seua ubicació geogràfica o bé per les seues circumstàncies particulars, tenen més dificultat per accedir a altres mitjans de transport.

Revisat: 09 de febrer de 2020